
ПРЕССЪОБЩЕНИЕ

1 август 2019 г.

Днес, 1 август 2019 г., почина бившият управител на Българската народна банка г-н Любомир Филипов. Управителният съвет (УС) на БНБ поднася на семейството и близките му най-дълбоки съболезнования за тежката и непоправима загуба.
Роден на 14 юни 1945 г. в гр. Берковица, г-н Любомир Филипов завършва изчислителна математика и програмиране в Софийския университет. В периода 1967 – 1976 г. е на работа в Научния център към Държавния комитет за планиране. През 1973 г. специализира в Оксфорд, Великобритания. През юли 1976 г. г-н Филипов постъпва на работа в БНБ като съветник на председателя. През 1978 г. е назначен за генерален директор на кредитното планиране и член на УС на БНБ. В периода 1984 –  1989 г. е член на УС на Международната банка за икономическо сътрудничество (Москва). От 1989 г., след специализация в Нюйоркската банка на Федералния резерв, е генерален директор на дирекция „Банкови външноикономически отношения“ в БНБ. През 1990 – 1991 г. е последователно началник на управления „Банкови регулатори и анализи“ и „Левови операции“. От юли 1991 г. г-н Филипов е член на УС на БНБ. През 1994 – 1996 г. е подуправител, а между 24 януари 1996 г. и 11 юни 1997 г. – управител на БНБ. От 1997 г. работи в частна търговска банка, а от 2004 г. до 2012 г. отново е член на УС на Международната банка за икономическо сътрудничество.
Със своя професионализъм и отдаденост на банкерската професия г-н Филипов остави трайна и значима следа в Централната банка по време на мандата си от 1996 г. до 1997 г. и допринесе за утвърждаването ѝ като стабилна и ефективна институция. Неоценим е приносът му в справянето с предизвикателствата в политическия и икономическия живот през периода на неговото управление.

Поклон пред светлата му памет!

